प्रदेशस्तरीय राष्ट्रपति रनिङ्ग शिल्ड प्रतियोगिता सुरु
पूर्वाञ्चल क्षेत्रीय खेलकुद विकास समितिले आयोजना गरेको प्रदेश १ स्तरीय १० औं राष्ट्रपति रनिङ्गशिल्ड तथा विद्यालय खेलकुद प्रतियोगिता शनिबारदेखि विराटनगरमा सुरु भएको छ ।
मोरङ — पूर्वाञ्चल क्षेत्रीय खेलकुद विकास समितिले आयोजना गरेको प्रदेश १ स्तरीय १० औं राष्ट्रपति रनिङ्गशिल्ड तथा विद्यालय खेलकुद प्रतियोगिता शनिबारदेखि विराटनगरमा सुरु भएको छ ।प्रतियोगिताको प्रदेश १ का मुख्यमन्त्री शेरधन राईले उद्घाटन गरे । प्रतियोगिता उद्घाटनमा नेपाली सेनाको ब्याण्डसहित १४ वटै जिल्लाका खेलाडीहरुले सलामी दिएका थिए भने राष्ट्रिय तथा स्थानीय कलाकारहरुले नृत्य तथा गीत प्रस्तुत गरेका थिए । प्रतियोगितामा प्रदेशभरीका १४ वटा जिल्लाबाट ९ सय ५० बालबालिका सहभागी भएको पूर्वाञ्चल क्षेत्रीय खेलकुद विकास समितिका अध्यक्ष रबिन नगरकोटीले बताए ।भलिबल, कबडी, एथलेटिक्स, कराँते, उसु र तेक्वान्दो गरी ६ विधाको खेलमा १४ वटै जिल्लाबाट छनौट भएर आएका बालबालिकाबीच प्रतिस्पर्धा हुने उनले बताए ।उनले प्रतियोगिता आयोजनाका लागि राष्ट्रिय खेलकुद विकास समितिले २८ लाख बजेट उपलब्ध गराएको र उक्त रकम अपुग भएकोले स्थानीय प्रायोजकहरु खोजेर करिब ३५ लाखको लागतमा प्रतियोगिता आयोजना गरिएको बताए । 